Asiantuntija tyrmää tamperelaisia ihastuttaneen suunnitelman uusvanhasta jugendtalosta: ”Se vääristelee historiaa”

Jos suunnitelmat toteutuvat, Tampereen tuomiokirkon lähistöllä sijaitseva 1970-luvun betonilaatikko saa väistyä uusvanhan, jugendtyylisen kokonaisuuden tieltä. Aamulehden lukijoiden mielestä vanha tyyli on kaunista ja sitä pitäisi suosia kohteissa, joissa se sopii olemassa olevaan rakennuskantaan. Joidenkin mielestä korttelin rakentaminen vanhaa tyyliä kunnioittaen olisi suorastaan kulttuuriteko. Näin voi päätellä kommenteista, joita tuli Tuomiokirkonkatu 1:n suunnitelmista kertoneen uutisjutun perään. Niistä valtaosa oli myönteisiä. Herää kysymys, miksi Suomessa ei tehdä sellaista arkkitehtuuria, jota ihmiset toivoivat. – Vanhaan tyyliin rakentaminen on toki mahdollista, mutta epäilen sen tulevan kalliiksi. Sata vuotta sitten talot tehtiin käsityönä paikan päällä, huomauttaa rakennussuunnittelun professori Pirjo Sanaksenaho Aalto-yliopistosta. Arkkitehtinä Sanaksenaho ei muutenkaan liputa suunnitelman puolesta. Virolaisen arkkitehdin Allan Strusin hahmottelema kokonaisuus on piirretty samaan henkeen kuin Tuomiokirkon takana sijaitseva Birger Federleyn suunnittelema Tuomisen Kivimuuri, joka valmistui 1914. Arkkitehtonisena tyylisuuntana jugend edustaa 1900-luvun alkua. – Jos rakennus näyttää 1900-luvun alussa rakennetulta, se vääristelee historiaa ja antaa valheellisen kuvan ympäristöstä. Sanaksenahon mukaan vanhojen rakennusten kopioita voidaan rakentaa vain poikkeustapauksissa. – Voin ymmärtää, että esimerkiksi pommituksissa tuhoutunut Saksan Dresdenin vanha keskusta tai Helsingin Esplanadilla hotelli Kämp on rakennettu uudelleen. Ne ovat aiemmin olleet olemassa. Jos tontilta sen sijaan puretaan 1970-luvun rakennus, se pitäisi korvata nykyaikaisella rakennuksella. Sanaksenaho kannustaa rakennuttajia haastamaan arkkitehtejä, jotta suunnitelmat miellyttävät silmää. – Pitäisi löytää ne asiat, jotka ihmisiä viehättävät vanhoissa rakennuksissa ja tehdä tämän ajan arkkitehtuuria klassisilla säännöillä. Ovatko ne ehkä pystysuuntaiset ikkunat tai ornamentiikka, Sanaksenaho miettii. Vanhojen rakennusten kopioille ei välttämättä myönnetä rakennuslupaa. Tästä on kokemusta ihan viime vuosilta Helsingistä, jossa Katajanokan jugend-kerrostalojen sekaan haluttiin rakentaa samaa tyylisuuntaa edustava uusi kerrostalo. Kaupunkisuunnitteluvirasto kuitenkin torjui rakennuttajan pyynnön ja kohteeseen nousi moderni kerrostalo. Myös taloudellisesti yhtälö on haastava, vaikka taloyhtiö omistaisi itse väljästi rakennetun tonttinsa, kuten tässä tapauksessa. Vanhan talon purkaminen voi kannattaa, jos edessä olisi joka tapauksessa katto- ja putkiremonttia. Tontin rakennusoikeutta pitäisi kuitenkin saada nostettua niin paljon, että nykyiset osakkaat saavat itselleen uudet huoneistot uudisasuntojen myyntituotoilla. Jos rakennetaan kalliisti vanhaan tyyliin, riskit todennäköisesti kasvavat. Rakennusliike YIT:n aluejohtaja Ilkka Kääriäinen kommentoi asiaa yleisellä tasolla. – Olemme tehneet joitain kohteita vanhaa tyyliä mukaellen. Julkisivu on sovitettu menneen maailmaan tyyliin, mutta muuten talot ovat olleet uuden ajan tuotteita. Kohtuullisen hintavia niistä on tullut. Jugendtalot on perinteisesti muurattu paikalla. Niiden erkkerit ja koristelut on tehty käsityönä, mikä on tänään kallista. – Nykyään paikan päällä tekeminen pyritään minimoimaan. Mahdollisimman paljon tehdään valmiiksi sisätiloissa säältä suojassa, Kääriäinen sanoo. Vanhaan tyyliin sopivien elementtien rakentaminen voisi nykytekniikalla olla mahdollista, mutta sekin on kallista, jos sarjat jäävät pieniksi. – Jos tehtaalla joudutaan tekemään muotit yhtä tai kahta elementtiä varten, niin kyllä niille hintaa tulee, Kääriäinen toteaa. Moderneissa rakennuksissa myös talotekniikan ja materiaalien pitää edustaa tätä päivää. lukijat kommentoivat "Tampere on täynnä rumia rakennuksia" Näin lukijat kommentoivat Tampereen Tuomiokirkonkatu 1:n suunnitelmia: "Tampereella on jäljellä vain muutamia kauniita kerrostaloja ja puutaloja. Pikkupalatsi Hämeenpuistossa, Laivayhtiön talo Hämeenpuisto 6:ssa, Commercen, Palanderin ja Selinin talot Keskustorilla ja muutamat vanhat rakennukset muun muassa Pyynikillä ovat Tampereen ylpeyksiä. Joissakin vanhoissa rakennuksissa on tallella arvokkaita alkuperäisiä tulisijoja kuten kaakeliuuneja." --- "Suurin osa Tampereen rakennuksista on järkyttävän rumia, halvalla ja huonosti rakennettuja. Rakentamisen laatu on kehnoa. Rakennuksissa on huonoja tilaratkaisuja ja paljon rakennusvirheitä. 1970-luvulla rakennetun elementtikerrostalon ikkunakarmin ja ikkunaseinän välissä on aukko, josta näkee suoraan ulos. Kallis öljylämmitys puskee talvella lämmön suoraan harakoille." --- "Suuret ikäluokat ovat romuttaneet suomalaisen rakennusperinteen. Myös kauniit ja käytännölliset rintamamiestalot on pilattu. Rintamamiestaloista on purettu perinteiset tulisijat, leivinuunit, puuhellat ja pönttömuurit. Lautalattiat on revitty. Lasikuistit on purettu ja tilalle on rakennettu ruma tasakattoinen elintasosiipi." --- "Vaikka kyse on jugendin kopioinnista, kokonaisuus on yksinkertaisesti kaunis. Jos asunto-osakeyhtio päätyy jatkamaan suunnitelman toteutusta, toivon vilpittömästi hankkeelle menestystä. Tampereen Tuomiokirkko on ehkä Suomen kaunein rakennus ja myös merkittävä turistikohde. Sen ympäristön visuaalinen viesti on meille tamperelaisille tärkeä." --- "Tämä on loistava uutinen. Tampere on tuhonnut vanhaa rakennuskantaa surutta ja rakentanut tilalle käsittämättömän rumia betonilaatikoita. Tämä suunnitelma näyttää ympäristöönsä hienosti sopivalta ja tyylikkäältä. Peukku arkkitehdeille!" --- "Hieno hanke, jos saavat talousyhtälön toimimaan. Voisi näyttää suuntaa keskustan rakentamiselle. Sitten kun tornikiimasta päästään eroon."